b'\n_START_ARTICLE_\nPajonija\n_START_SECTION_\nGeografija\n_START_PARAGRAPH_\nPajonija buvo neai\xc5\xa1kiai apibr\xc4\x97\xc5\xbetas auk\xc5\xa1tum\xc5\xb3 regionas, \xc4\xafsiterp\xc4\x99s tarp Trakijos rytuose ir Ilyrijos vakaruose. Pie\xc4\x8diau jo buvo Senov\xc4\x97s Makedonija, o \xc5\xa1iauriau\xc2\xa0\xe2\x80\x93 Dardanija._NEWLINE_Regionui b\xc5\xabdingos auk\xc5\xa1tumos, kurias dalino dvi didel\xc4\x97s up\xc4\x97s\xc2\xa0\xe2\x80\x93 Strimonas (rytin\xc4\x97) ir Aksijas (vakarin\xc4\x97). Dauguma pajon\xc5\xb3 gen\xc4\x8di\xc5\xb3 gyveno Strimono auk\xc5\xa1tupyje. Tai buvo agrianai, siropajonai, doberiai. Prie Aksijo intako Bregalnicos gyveno laajai, deronai, ir i\xc5\xa1 \xc4\x8dia kilo Pajonijos karalyst\xc4\x97. \xc4\xae vakarus nuo Aksijo gyveno amolpiai. Pie\xc4\x8diausia pajon\xc5\xb3 riba buvo Pelagonija.\n_START_SECTION_\nRaida\n_START_PARAGRAPH_\nPajonai buvo indoeuropoe\xc4\x8diai, kalb\xc4\x97j\xc4\x99 pajon\xc5\xb3 kalba, kuri buvo tarpin\xc4\x97 tarp ilyr\xc5\xb3 ir trak\xc5\xb3 kalb\xc5\xb3. Juos mini Homeras, kovojan\xc4\x8dius Trojos pus\xc4\x97je, ir vadovaujamus Pyraechmes ir Asteropaeus._NEWLINE_I t\xc5\xabkst. pr. m. e. prad\xc5\xbeioje, manoma, Pajonija siek\xc4\x97 Eg\xc4\x97jo j\xc5\xabr\xc4\x85, t. y. ap\xc4\x97m\xc4\x97 Aksijo \xc5\xbeemup\xc4\xaf. Tuo metu ji vald\xc4\x97 istorinius Migdonijos, Krestonijos regionus. Gali b\xc5\xabti, kad jie vald\xc4\x97 netgi \xc5\xbdemutin\xc4\x99 Makedonij\xc4\x85 ir Pierij\xc4\x85, bet apie IX a. pr. m. e. i\xc5\xa1 \xc4\x8dia i\xc5\xa1stumti makedon\xc5\xb3._NEWLINE_Nuo ma\xc5\xbedaug VI a. pr. m. e. pro pietines pajon\xc5\xb3 teritorijas \xc5\xbeygiavo Achemenid\xc5\xb3 armija, ir tada pajonai galutinai neteko savo pietini\xc5\xb3 teritorij\xc5\xb3._NEWLINE_Apie V\xe2\x80\x93IV a. pr. m. e. pajon\xc5\xb3 gentys buvo suvienytos \xc4\xaf Pajonijos karalyst\xc4\x99 su centru Bylazoroje (v\xc4\x97liau\xc2\xa0\xe2\x80\x93 Stobi). Ji sudar\xc4\x97 s\xc4\x85jung\xc4\x85 su Ilyrija ir ne kart\xc4\x85 k\xc4\x97l\xc4\x97 gr\xc4\x97sm\xc4\x99 stipr\xc4\x97jan\xc4\x8diai Senov\xc4\x97s Makedonijai pietuose._NEWLINE_Ta\xc4\x8diau Makedonijos Filipas II reorganizavo armij\xc4\x85 ir 358\xc2\xa0m. pr. m. e. u\xc5\xbepuol\xc4\x97 Pajonij\xc4\x85, tuo metu valdom\xc4\x85 karaliaus Agis. Pralaim\xc4\x97jusi Pajonija tapo Makedonijos vasale, nors pajonai i\xc5\xa1saugojo dinastin\xc4\x99 linij\xc4\x85. Joje prasid\xc4\x97jo sparti helenizacija ir makedonizacija. 280\xc2\xa0m. pr. m. e. Pajonij\xc4\x85 nusiaub\xc4\x97 keltai, v\xc4\x97liau dardanai. 217\xc2\xa0m. pr. m. e. Pajonija atk\xc5\xabr\xc4\x97 valstybingum\xc4\x85, ta\xc4\x8diau Makedonijos Filipas V (220\xe2\x80\x93179) j\xc4\x85 v\xc4\x97l \xc4\xafjung\xc4\x97 \xc4\xaf Makedonij\xc4\x85. 146\xc2\xa0m. pr. m. e. Makedonijos karalyst\xc4\x99 galutinai nukariavo Romos imperija, ir Pajonija tapo Makedonijos provincijos dalimi. Pajonai palaipsniui i\xc5\xa1nyko, kaip ir regiono pavadinimas. Nuo Rom\xc4\x97n\xc5\xb3 laik\xc5\xb3 Pajonija buvo laikoma didesnio Makedonijos regiono dalimi.'